คดีตากใบ ญาติส่งทนายยื่นอุทธรณ์ เพิกถอน คำสั่งศาลจังหวัดสงขลา
ตัวแทนทนายความของญาติผู้เสียชีวิตกรณีตากใบ ยื่นอุทธรณ์ ยืนยันให้ศาลฯ ทบทวนคำสั่งกรณีไต่สวนการตาย จากศาลสงขลาเมื่อวันที่ 28 ก.ค. 52 ที่ศาลอาญา ถนนรัชดาภิเษก กรุงเทพ เวลา 10.00 น.ทนายความตัวแทนญาติผู้เสียชีวิตกรณีตากใบ ยื่นอุทธรณ์คำสั่งต่อศาลอาญากรุงเทพ กรณีที่ศาลอาญากรุงเทพมีคำสั่งไม่รับคำร้องของญาติเมื่อวันที่ 29 มิ.ย.2552 ที่ร้องต่อศาลอาญาเรื่องคำสั่งศาลจังหวัดสงขลาในกรณีการออกคำสั่งคดีไต่สวนการตายกรณีตากใบไปแล้ว เมื่อวันที่ 29 พ.ค.52 ที่ศาลจังหวัดสงขลา ว่าศาลจังหวัดสงขลาอาจทำคำสั่งไม่ครบถ้วนสมบูรณ์ตามหลักการไต่สวนการตาย เนื่องจากศาลไม่ได้กล่าวถึงพฤติการณ์ที่ตายและไม่กล่าวว่าใครเป็นผู้ทำหรือทำร้ายผู้ตายเท่าที่จะกล่าวได้ และศาลวินิจฉัยถึงเหตุที่ตายแต่เพียงว่าผู้ตายขาดอากาศหายใจนั้น ขัดกับความเข้าใจของสาธารณชนที่ข้อเท็จจริงที่มีทั้งพยานบุคคล พยานเอกสาร ภาพถ่าย และวัตถุพยานเป็นแผ่นบันทึกภาพและเสียงของเหตุการณ์ ว่ามีบุคคลหรือเจ้าหน้าที่ฝ่ายใดเข้าไปเกี่ยวข้องบ้างอย่างไร ทีมทนายความตัวแทนญาติกรณีตากใบขอให้ศาลอุทธรณ์ได้โปรดมีคำสั่งกลับคำสั่งไม่รับคำร้องของศาลอาญา และเพิกถอนคำสั่งของศาลจังหวัดสงขลาที่ไม่ถูกต้อง ไม่เป็นธรรม ตามบทบัญญัติของรัฐธรรมนูญและกฎหมาย และให้ศาลอุทธรณ์มีคำสั่งใหม่ตามข้อเท็จจริงที่ปรากฏจากพยานหลักฐานในสำนวนความเดิม ให้เป็นไปตามบทบัญญัติของรัฐธรรมนูญและกฎหมายต่อไป โดยทนายความและญาติไม่สามารถยี่นคำร้องที่ศาลสงขลาได้เพราะคำสั่งคดีไต่สวนการตายถือเป็นการสิ้นสุดจึงจำเป็นต้องนำคดีนี้มายื่นต่อศาลอาญาเป็นคดีใหม่นอกจากนั้นเวลา 14.00 น.ของวันเดียวกัน ตัวแทนองค์กรสิทธิมนุษยชนนำโดยคณะกรรมการรณรงค์เพื่อสิทธิมนุษยชน (ครส.) ได้นำจดหมายเปิดผนึกถึงประธานศาลฎีกา นำเรียนต่อประธานศาลฎีกา โดยมีตัวแทนผู้ประธานศาลฎีกา มารับจดหมายเปิดผนึกเรียกร้องความเป็นธรรม โดยจดหมายเปิดผนึกได้จัดทำขึ้นเพื่อรวบรวมรายชื่อจากบุคคล องค์กร คณะบุคคลเพื่อสนับสนุนการที่ญาติของผู้เสียชีวิตจะได้ยื่นคำร้องหรืออุทธรณ์ต่อศาลในคดีดังกล่าว
ตัวแทนทนายความของญาติผู้เสียชีวิตกรณีตากใบ ยื่นอุทธรณ์ ยืนยันให้ศาลฯ ทบทวนคำสั่งกรณีไต่สวนการตาย จากศาลสงขลา เมื่อวันที่ 28 ก.ค.
คดีตากใบ,ศาลจังหวัดสงขลา